西廟招辭
作者：陳傅良
朝代：宋

paragraphs: 君昔兮胡不去斯，君今兮胡不來斯。
文棟兮琱楣，峴山之麓兮江圻。
旨酒牲兮潔肥，皓遺老兮鬚眉。
坎擊鼓兮吹箎，君勿來兮遲遲。
山蜿蜿兮榕陰萎蕤，江水清夷兮無蛟與螭。
君之來兮可以娛嬉，君不共安兮誰與共危。
鳴玉兮衮衣，彼亦君兮一時。
莽中州兮爲夷，匪冢則廟兮牛羊纍纍。
尚我民兮有知，子子孫孫兮永依。
揆之兮以是非，君舍此兮安之。
田有畔兮澤有陂，桑稻兮誕彌，懷不報兮忸怩。
日早暮兮夜何其，猶容與兮誰須。